Hvad sker der, når valgresultaterne er klar?
Den politiske proces stopper ikke, når de sidste valgresultater er tikket ind. Ved valget beslutter borgerne, hvilke politikere der skal i Folketinget. Herefter skal politikerne finde ud af, om der skal dannes ny regering, eller om den siddende regering skal blive. Den siddende statsminister kan fortsætte, hvis der ikke er et flertal imod ham eller hende - dvs. 90 eller flere ud af de 179 folketingsmedlemmer. Det kaldes negativ parlamentarisme. Taber regeringen valget, skal der findes en ny statsminister og en ny regering.